b"\n_START_ARTICLE_\nAbdullah Khadr\n_START_PARAGRAPH_\nAbdullah Ahmed Khadr (s. 30. huhtikuuta 1981) on Khadrin perheen toinen lapsi ja Ahmed Said Khadrin vanhin poika. H\xc3\xa4n on my\xc3\xb6nt\xc3\xa4nyt ostaneensa aseita al-Qaidalle, mutta sanoo olleensa ryhm\xc3\xa4n johtajan kanssa l\xc3\xa4mpimiss\xc3\xa4 v\xc3\xa4leiss\xc3\xa4 ainoastaan is\xc3\xa4ns\xc3\xa4 kautta eik\xc3\xa4 ollut itse varsinainen j\xc3\xa4sen.\n_START_SECTION_\nEl\xc3\xa4m\xc3\xa4\n_START_PARAGRAPH_\nAbdullah kertoo, ett\xc3\xa4 lapsena h\xc3\xa4nen mielikuvaansa Jannasta liittyi nopeita autoja. Vuonna 1994 h\xc3\xa4net l\xc3\xa4hetettiin Khaldenin koulutusleirille, yhdess\xc3\xa4 veljens\xc3\xa4 Abdurahmanin kanssa, miss\xc3\xa4 h\xc3\xa4net tunnettiin nimell\xc3\xa4 Hamza.Omar Nasiri v\xc3\xa4itti my\xc3\xb6hemmin tavanneensa Abdullahin ty\xc3\xb6skennelless\xc3\xa4\xc3\xa4n leirin sairaalassa, miss\xc3\xa4 t\xc3\xa4m\xc3\xa4 olisi kertonut Nasirille n\xc3\xa4hneens\xc3\xa4 joukon Khostin afgaaneja r\xc3\xa4j\xc3\xa4ht\xc3\xa4neen yritetty\xc3\xa4\xc3\xa4n ottaa talteen osia r\xc3\xa4j\xc3\xa4ht\xc3\xa4m\xc3\xa4tt\xc3\xb6m\xc3\xa4st\xc3\xa4 pommista. Abdullah ei kuitenkaan itse muista kohtaamista. Veljeksill\xc3\xa4 oli tapana tapella jatkuvasti kesken\xc3\xa4\xc3\xa4n leirill\xc3\xa4 ja kerran heid\xc3\xa4n riitansa tulistui niin paljon, ett\xc3\xa4 veljekset osoittivat toisiaan harjoittelemillaan aseilla molempien huutaessa toisilleen, mutta lopulta er\xc3\xa4s kouluttajista astui heid\xc3\xa4n v\xc3\xa4liins\xc3\xa4. Vuonna 1997 veljesten v\xc3\xa4lit paranivat Abu Laith al-Libin ansiosta, joka voitti veljesten luottamuksen ja kunnioituksen kertomalla heille Dubaista ja Ferrarista. T\xc3\xa4m\xc3\xa4 ei kuitenkaan kest\xc3\xa4nyt kauan, sill\xc3\xa4 perheen j\xc3\xa4tetty\xc3\xa4 Najim Jihadin asuinalueen 1998, Abdurahman ja Abdullah p\xc3\xa4\xc3\xa4tyiv\xc3\xa4t taistelemaan paikoista autossa ja kinaan p\xc3\xa4\xc3\xa4tteeksi Abdullah jahtasi velje\xc3\xa4\xc3\xa4n auton ymp\xc3\xa4ri AK-47 k\xc3\xa4dess\xc3\xa4\xc3\xa4n._NEWLINE_Vanhimpana poikana Abdullahin teht\xc3\xa4v\xc3\xa4n\xc3\xa4 oli usein ajaa rampautunutta is\xc3\xa4\xc3\xa4ns\xc3\xa4 ymp\xc3\xa4ri Pakistania. Kun Yhdysvallat hy\xc3\xb6kk\xc3\xa4siv\xc3\xa4t Afganistaniin, perhe erosi toisistaan. Vuonna 2002 Abdullahin sisar Zaynab vei veljens\xc3\xa4 Abdulkareemin Lahoreen, miss\xc3\xa4 h\xc3\xa4nen kaksivuotias tytt\xc3\xa4rens\xc3\xa4 tarvitsi l\xc3\xa4\xc3\xa4ketieteellist\xc3\xa4 hoitoa. Sisaruksiin liittyi my\xc3\xb6hemmin my\xc3\xb6s Abdullah, koska t\xc3\xa4m\xc3\xa4 tarvitsi leikkauksen rustokudoksen poistamiseksi nen\xc3\xa4st\xc3\xa4\xc3\xa4n._NEWLINE_My\xc3\xb6hemmin Talibanin puhemies ilmoitti, ett\xc3\xa4 26. tammikuuta 2004 korpraali Jamie Murphyn tappanut itsemurhapommittaja oli Kanadan kansalaisen poika. Useat yht\xc3\xa4l\xc3\xa4isyydet itsemurhapommittajan ja Abdullahin v\xc3\xa4lill\xc3\xa4 sai pian jotkut uskomaan, ett\xc3\xa4 murhan takana oli Abdullah, sill\xc3\xa4 h\xc3\xa4n oli veljeksist\xc3\xa4 ainoa, jonka sijaintia ei tiedetty. DNA-n\xc3\xa4ytteet kuitenkin todistivat ettei kyseess\xc3\xa4 ollut Khadr._NEWLINE_Abdullahia haastateltiin vuoden 2004 dokumenttia Son of al Qaeda varten ja t\xc3\xa4m\xc3\xa4 tunnusti k\xc3\xa4yneens\xc3\xa4 Khaldenin koulutusleiri\xc3\xa4. H\xc3\xa4n kuitenkin totesi, ett\xc3\xa4 Afganistanissa kymmenenvuotiaalle oli yht\xc3\xa4 tavallista oppia k\xc3\xa4sittelem\xc3\xa4\xc3\xa4n AK-47:\xc3\xa4\xc3\xa4 kuin kanadalaiselle lapselle oppia pelaamaan j\xc3\xa4\xc3\xa4kiekkoa. T\xc3\xa4m\xc3\xa4n kommentin my\xc3\xb6t\xc3\xa4 Richard J. Griffin nimesi Khadrin yhdeksi maailman vaarallisimmista miehist\xc3\xa4._NEWLINE_Vuonna 2000 korkea-arvoinen al-Qaidan j\xc3\xa4sen otti Abdullahiin yhteytt\xc3\xa4 ja otti t\xc3\xa4m\xc3\xa4n mukaansa ostamaan aseita Pohjoista liittoa vastaan ja varustamaan afganistanilaisia koulutusleirej\xc3\xa4.\n_START_SECTION_\nAika Pakistanissa\n_START_PARAGRAPH_\nV\xc3\xa4itet\xc3\xa4\xc3\xa4n, ett\xc3\xa4 vuonna 2003 Abdullahin is\xc3\xa4\xc3\xa4 pyydettiin j\xc3\xa4rjest\xc3\xa4m\xc3\xa4\xc3\xa4n taisteluita l\xc3\xa4hell\xc3\xa4 Pakistanin Shagain rajaa ja samalla 22-vuotiasta Abdullahia pyydettiin auttamaan aseiden hankinnassa aikaisempien kokemustensa johdosta. Khadrin v\xc3\xa4itet\xc3\xa4\xc3\xa4n alkaneen v\xc3\xa4litt\xc3\xa4\xc3\xa4 aseita is\xc3\xa4lleen ja alkaneen myyd\xc3\xa4 n\xc3\xa4it\xc3\xa4 edelleen muille taistelijoille. N\xc3\xa4iden arvo oli oletettavasti yhteens\xc3\xa4 20 000 dollaria, joista Abdullah sai itselleen 5000 dollarin palkkion. Abdullahin v\xc3\xa4itet\xc3\xa4\xc3\xa4n jatkaneen asekauppaa viel\xc3\xa4 is\xc3\xa4ns\xc3\xa4 kuoltua lokakuussa 2003._NEWLINE_Khadrin uskotaan my\xc3\xb6s avustaneen Pakistanin taistelijoita GPS:n kanssa, n\xc3\xa4iden haluttua mitata matkan paikalliselta hautausmaalta talolle, jonka Khadr uskoi kuulunuut p\xc3\xa4\xc3\xa4ministeri Shaukat Azizille. My\xc3\xb6hemmin h\xc3\xa4nelle selvisi asunnon kuuluneen presidentti Pervez Musharraf ja Khadrin yst\xc3\xa4v\xc3\xa4t pid\xc3\xa4tettiin l\xc3\xa4hell\xc3\xa4 hautausmaata. Lokakuussa 2004 Khadrin v\xc3\xa4itet\xc3\xa4\xc3\xa4n ostaneen viisi neuvostoliittolaista 9K38 Igla ilmatorjuntaohjusta 1000 dollarin kappalehintaan 29-vuotiaalta Lashkar-e-Taiban j\xc3\xa4senelt\xc3\xa4, jonka kanssa h\xc3\xa4n tarjosi jakavansa tuotot myyty\xc3\xa4\xc3\xa4n aseet 5000 dollarin kappalehintaan samalle miehelle, joka oli opettanut h\xc3\xa4nelle aseiden hankkimista vuonna 2000.\n_START_SECTION_\nPid\xc3\xa4tys\n_START_PARAGRAPH_\nYhdysvaltain tiedustelupalvelu piti Khadria uhkana ja tarjosi 500 000 dollarin palkkiota h\xc3\xa4nen vangitsemisesta. Khadr vangittiin 15. lokakuuta 2004 ja nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4nt\xc3\xa4 alettiin haastatella n\xc3\xa4enn\xc3\xa4isess\xc3\xa4 vankilassa. T\xc3\xa4t\xc3\xa4 jatkui seitsem\xc3\xa4ntoista p\xc3\xa4iv\xc3\xa4\xc3\xa4, kunnes Kanada sai tiet\xc3\xa4\xc3\xa4 kansalaisensa kaappauksesta marraskuussa, sill\xc3\xa4 tiedot oli piilotettu julkisuudelta kansallisen turvallisuuden takia. Kanadalainen muistio Khadrista luvatusta palkkiosta kuitenkin vuoti julkisuuteen vuonna 2007. Toimittajia varoitettiin julkistamasta tietoa ja t\xc3\xa4m\xc3\xa4n johdosta The Globe and Mail haastoi hallituksen oikeuteen m\xc3\xa4\xc3\xa4r\xc3\xa4yksest\xc3\xa4 asian salassapit\xc3\xa4miseen. Tuomari Richard Mosley p\xc3\xa4\xc3\xa4tti, ett\xc3\xa4 tieto voitaisiin julkistaa toukokuussa 2008._NEWLINE_Pakistanin v\xc3\xa4itet\xc3\xa4\xc3\xa4n tarjonneen kotiuttaa Khadrin Kanadaan useita viikkoja pid\xc3\xa4tyksens\xc3\xa4 j\xc3\xa4lkeen, mutta kanadalaiset viranomaiset kielt\xc3\xa4ytyiv\xc3\xa4t ja kehottivat Pakistania siirt\xc3\xa4m\xc3\xa4\xc3\xa4n Khadr Yhdysvaltaan FBI:lle._NEWLINE_Huhtikuussa 2005 Kanadan ratsupoliisin l\xc3\xa4hetti terrorismin vastaisesta projektista vastanneet virkamiehens\xc3\xa4 Pakistaniin kuulustelemaan Khadria kolmeksi p\xc3\xa4iv\xc3\xa4ksi. Abdullah kertoi heille, ett\xc3\xa4 ollessaan 14-vuotias, h\xc3\xa4nen is\xc3\xa4ns\xc3\xa4 oli ostanut kaksi paria radiopuhelimia Abdullah Almalkilta, mutta my\xc3\xb6hemmin h\xc3\xa4nen lakimiehens\xc3\xa4 v\xc3\xa4ittiv\xc3\xa4t lausunnon johtuneet saamastaan kohtelusta pakistanilaisilta viranomaisilta. H\xc3\xa4nelt\xc3\xa4 my\xc3\xb6s kysyttiin Amer el-Maatista, jonka Khadr sanoi ty\xc3\xb6skennelleen mattokauppiaana al-Qaidan kielt\xc3\xa4ydytty\xc3\xa4 antamasta h\xc3\xa4nelle el\xc3\xa4kett\xc3\xa4 el-Maatin saatua aivovamman auto-onnettomuudessa. Mahmoud Jaballahista kysytt\xc3\xa4ess\xc3\xa4 Khadr sanoi ainoastaan tunteneensa t\xc3\xa4m\xc3\xa4n arabian kielen ohjaajana, joka kulki nimell\xc3\xa4 Abu Ahmed. Toronton imaamista Aly Hindysta Khadr kertoi, ett\xc3\xa4 t\xc3\xa4m\xc3\xa4 oli k\xc3\xa4ynyt lyhyesti Musab al-Surrin harjoitusleiri\xc3\xa4 useita vuosia ennen syyskuun 11. p\xc3\xa4iv\xc3\xa4n iskuja, mink\xc3\xa4 my\xc3\xb6s Hindy oli my\xc3\xb6nt\xc3\xa4nyt. Kanadan ratsupoliisi j\xc3\xa4tt\xc3\xa4ytyi sittemmin tapauksesta todeten, ett\xc3\xa4 Khadria ei voitaisi syytt\xc3\xa4\xc3\xa4 Kanadan lain alla, sill\xc3\xa4 mill\xc3\xa4\xc3\xa4n Pakistanin virkamiesten painostuksen alla tehdyist\xc3\xa4 lausunnoista ei olisi arvoa oikeudessa. Khadria k\xc3\xa4vi haastattelemassa my\xc3\xb6s FBI:n toimihenkil\xc3\xb6t._NEWLINE_Pakistan kielt\xc3\xa4ytyi yh\xc3\xa4 luovuttamasta Khadria Yhdysvalloille ja vaati t\xc3\xa4m\xc3\xa4n palauttamista Kanadaan. 23. marraskuuta 2005, Bostonin tuomioistuin hyv\xc3\xa4ksyi syytt\xc3\xa4j\xc3\xa4 James B. Farmerin vaatimuksen luovuttaa Khadr Kanadaan ja kahdeksan p\xc3\xa4iv\xc3\xa4\xc3\xa4 my\xc3\xb6hemmin Kanada suostui vastaanottamaan Khadrin Pakistanista. Ajoitus sai kriitikot spekuloimaan, ett\xc3\xa4 Kanada halusi auttaa Yhdysvaltoja kiert\xc3\xa4m\xc3\xa4\xc3\xa4n Pakistanin kielt\xc3\xa4ytymisen Khadrin luovuttamisesta Yhdysvaltoihin.\n_START_SECTION_\nPaluu Kanadaan ja my\xc3\xb6hempi pid\xc3\xa4tys\n_START_PARAGRAPH_\nAbdullah palasi Kanadaan 2. joulukuuta 2005 ja h\xc3\xa4nt\xc3\xa4 vastaan saapui ratsupoliiseista Konrad Shourie ja muita virkamiehi\xc3\xa4, jotka haastattelivat h\xc3\xa4nt\xc3\xa4 2,5 tuntia. Kaksi p\xc3\xa4iv\xc3\xa4\xc3\xa4 my\xc3\xb6hemmin Khadr suostui j\xc3\xa4lleen FBI:n haastatteluun. Tuomioistuimen tiedostoista k\xc3\xa4y ilmi, ett\xc3\xa4 ratsupoliisi tutki sek\xc3\xa4 Khadria ett\xc3\xa4 Zaynabia terrorismiin liittyv\xc3\xa4st\xc3\xa4 toiminnasta. T\xc3\xa4m\xc3\xa4 sai useat toimittajat pohtimaan, miksei h\xc3\xa4nt\xc3\xa4 kuitenkaan syytetty mist\xc3\xa4\xc3\xa4n Kanadan lain alla. Viett\xc3\xa4ess\xc3\xa4\xc3\xa4n kuusitoista p\xc3\xa4iv\xc3\xa4\xc3\xa4 vapaudessa Kanadassa, Khadr oli ratsupoliisin jatkuvassa tarkkailussa. H\xc3\xa4n totesi julkisuudessa, ett\xc3\xa4 h\xc3\xa4n ei ollut koskaan kuulunut al-Qaidaan eik\xc3\xa4 h\xc3\xa4nen tekojaan tarvinnut pel\xc3\xa4t\xc3\xa4._NEWLINE_17. joulukuuta 2005 Khadr sai puhelinsoiton Kanadalaiselta poliisilta ja h\xc3\xa4nt\xc3\xa4 pyydettiin tapaamiseen l\xc3\xa4heiseen McDonald'siin. Kun Khadr saapui paikalle yhdess\xc3\xa4 \xc3\xa4itins\xc3\xa4 ja veljens\xc3\xa4 kanssa, h\xc3\xa4net pid\xc3\xa4tettiin ja Khadr sai tiet\xc3\xa4\xc3\xa4, ett\xc3\xa4 h\xc3\xa4nest\xc3\xa4 oli tehty pid\xc3\xa4tysm\xc3\xa4\xc3\xa4r\xc3\xa4ys Bostonissa. My\xc3\xb6s Khadrin \xc3\xa4iti pid\xc3\xa4tettiin t\xc3\xa4m\xc3\xa4n ly\xc3\xb6ty\xc3\xa4 poliisia, samalla kun Khadrin veli Abdurahman otti pid\xc3\xa4tyksest\xc3\xa4 valokuvia kamerapuhelimellaan. Seuraavana p\xc3\xa4iv\xc3\xa4n\xc3\xa4 p\xc3\xa4\xc3\xa4ministeri Paul Martin puhui Abdullahista ja muista Khadrin perheen j\xc3\xa4senist\xc3\xa4 todeten, ett\xc3\xa4 heill\xc3\xa4 on samat oikeudet kuin muilla Kanadan kansalaisilla oikeusprosessin aikana._NEWLINE_22. toukokuuta 2006 Khadr joutui tappeluun toisen vangin kanssa puhelimen k\xc3\xa4yt\xc3\xb6st\xc3\xa4 vankilassaan Torontossa. H\xc3\xa4n esiintyi pian t\xc3\xa4m\xc3\xa4n j\xc3\xa4lkeen oikeudessa asianajajanaan John Silver ja h\xc3\xa4nen luovutustutkinta Yhdysvaltoihin oli m\xc3\xa4\xc3\xa4r\xc3\xa4 alkaa 30. lokakuuta. 7. huhtikuuta 2008, Khadr esiintyi Toronton tuomioistuimessa vastustamassa luovutustaan Yhdysvaltoihin ja v\xc3\xa4itti tunnustuksensa Pakistanissa johtuneet ainoastaan kidutuksesta."